CELEX: 22021D1523
Language: sk
Date: 2018-12-05 00:00:00
Title: Rozhodnutie Spoločného výboru EHP č. 259/2018 z 5. decembra 2018, ktorým sa mení príloha XX (Životné prostredie) k Dohode o EHP [2021/1523]

23.9.2021   
               
               
                  SK
               
               
                  Úradný vestník Európskej únie
               
               
                  L 337/59
               
            
         ROZHODNUTIE SPOLOČNÉHO VÝBORU EHP č. 259/2018
         z 5. decembra 2018,
         ktorým sa mení príloha XX (Životné prostredie) k Dohode o EHP [2021/1523]
         SPOLOČNÝ VÝBOR EHP,
         so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej článok 98,
         keďže:
         
                     (1)
                  
                  
                     Nariadenie Komisie (EÚ) č. 1031/2010 z 12. novembra 2010 o harmonograme, správe a iných aspektoch obchodovania s emisnými kvótami skleníkových plynov formou aukcie podľa smernice Európskeho parlamentu a Rady 2003/87/ES o vytvorení systému obchodovania s emisnými kvótami skleníkových plynov v Spoločenstve (1), bolo začlenené do Dohody o EHP rozhodnutím č. 152/2012 z 26. júla 2012 (2).
                  
               
                     (2)
                  
                  
                     Dvadsaťpäť členských štátov (ďalej len „zúčastnené členské štáty“) a Európska komisia uzavreli v mene Európskej únie dohodu o spoločnom obstarávaní na obstaranie spoločných aukčných platforiem (3) a všetky členské štáty (ďalej len „členské štáty“) a Európska komisia uzavreli v mene Európskej únie dohodu o spoločnom obstarávaní na obstaranie aukčného kontrolóra (4) (ďalej len „dohody o spoločnom obstarávaní“).
                  
               
                     (3)
                  
                  
                     V článku 165 nariadenia Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (5) sa stanovuje, že Európska únia môže spoločné postupy verejného obstarávania uskutočniť so štátmi Európskeho združenia voľného obchodu (EZVO) alebo kandidátskymi krajinami Únie, ak sa táto možnosť osobitne stanovila v dvojstrannej alebo viacstrannej zmluve.
                  
               
                     (4)
                  
                  
                     V tejto súvislosti sa štáty EZVO, ktoré sú zmluvnými stranami Dohody o EHP, rozhodli spolu s Komisiou a so zúčastnenými členskými štátmi uskutočniť spoločné obstarávanie na vymenovanie jednej alebo viacerých aukčných platforiem podľa článku 26 ods. 1 nariadenia Komisie (EÚ) č. 1031/2010 z 12. novembra 2010 a spolu s Komisiou a členskými štátmi spoločné obstarávanie na vymenovanie aukčného kontrolóra podľa článku 24 uvedeného nariadenia na základe spoločného postupu verejného obstarávania v zmysle článku 165 nariadenia (EÚ, Euratom) 2018/1046.
                  
               
                     (5)
                  
                  
                     Nariadenie Komisie (EÚ) 2017/1902 z 18. októbra 2017, ktorým sa mení nariadenie Komisie (EÚ) č. 1031/2010 s cieľom zosúladiť obchodovanie s emisnými kvótami s rozhodnutím Európskeho parlamentu a Rady (EÚ) 2015/1814 a zaradiť do prílohy aukčnú platformu, ktorú má vymenovať Spojené kráľovstvo (6), sa má začleniť do Dohody o EHP.
                  
               
                     (6)
                  
                  
                     Príloha XX k Dohode o EHP by sa preto mala zodpovedajúcim spôsobom zmeniť.
                  
               
                     (7)
                  
                  
                     Účasť štátov EZVO na spoločných obstarávaniach sa podporuje tým, že sa tieto štáty stanú zmluvnými stranami dohôd o spoločnom obstarávaní. V súlade s podmienkami dohôd o spoločnom obstarávaní, ktoré štátom EZVO umožňujú zapojiť sa do jednotnej akcie, je Komisia oprávnená podpísať v mene každého členského štátu dohodu so štátmi EZVO, ktorou sa štáty EZVO pripoja k dohodám o spoločnom obstarávaní,
                  
               PRIJAL TOTO ROZHODNUTIE:
         
            Článok 1
            Príloha XX k Dohode o EHP sa mení takto:
            
                        1.
                     
                     
                        V bode 21ala [nariadenie Komisie (EÚ) č. 1031/2010] sa dopĺňa táto zarážka:
                        
                                    „–
                                 
                                 
                                    
                                       32017 R 1902: nariadenie Komisie (EÚ) 2017/1902 z 18. októbra 2017 (Ú. v. EÚ L 269, 19.10.2017, s. 13).“
                                 
                              
                  
                        2.
                     
                     
                        Úpravy v bode 21ala [nariadenie Komisie (EÚ) č. 1031/2010] sa nahrádzajú takto:
                        
                                    „ a)
                                 
                                 
                                    Pokiaľ ide o štáty EZVO, prvá veta článku 22 ods. 7 znie takto:
                                    ‚Štáty EZVO oznámia totožnosť aukcionára/aukcionárov a jeho/ich kontaktné údaje Dozornému úradu EZVO, ktorý odošle tieto informácie Komisii.‘;
                                 
                              
                                    b)
                                 
                                 
                                    V článku 24 ods. 2 sa dopĺňa táto veta:
                                    ‚S výhradou uzavretia dohody medzi štátmi EZVO a Komisiou vo vlastnom mene a v mene členských štátov, ktorou sa štáty EZVO pripoja k dohode o spoločnom obstarávaní na obstaranie aukčného kontrolóra, sa štáty EZVO zúčastňujú na jednotnej akcii podľa tohto článku.‘;
                                 
                              
                                    c)
                                 
                                 
                                    V článku 26 ods. 1 sa dopĺňa táto veta:
                                    ‚S výhradou uzavretia dohody medzi štátmi EZVO a Komisiou vo vlastnom mene a v mene zúčastnených členských štátov, ktorou sa štáty EZVO pripoja k dohode o spoločnom obstarávaní na obstaranie spoločných aukčných platforiem, sa štáty EZVO zúčastňujú na jednotnej akcii podľa tohto článku.‘;
                                 
                              
                                    d)
                                 
                                 
                                    Články 30 až 32 sa neuplatňujú na štáty EZVO;
                                 
                              
                                    e)
                                 
                                 
                                    V článku 52 ods. 3 sa dopĺňa tento pododsek:
                                    ‚Podiel nákladov na aukčného kontrolóra, ktorý pripadá aukčnej platforme vymenovanej podľa článku 26 ods. 1, sa rozdelí medzi členské štáty zapojené do jednotnej akcie a štáty EZVO podľa ich podielu na celkovom objeme kvót dražených na príslušnej aukčnej platforme.““
                                 
                              
                  
         
            Článok 2
            Znenie nariadenia (EÚ) 2017/1902 v islandskom a nórskom jazyku, ktoré sa uverejní v dodatku EHP k Úradnému vestníku Európskej únie, je autentické.
         
         
            Článok 3
            Toto rozhodnutie nadobúda účinnosť 6. decembra 2018 pod podmienkou, že boli doručené všetky oznámenia podľa článku 103 ods. 1 Dohody o EHP (*).
         
         
            Článok 4
            Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.
         
         
            V Bruseli 5. decembra 2018.
            
               
                  Za Spoločný výbor EHP
               
               
                  predsedníčka
               
               Oda Helen SLETNES
            
            
               
                  tajomníci
               
               
                  Spoločného výboru EHP
               
               Hege M. HOFF
               Mikołaj KARŁOWSK
            
         
         
            (1)  Ú. v. EÚ L 302, 18.11.2010, s. 1.
         
            (2)  Ú. v. EÚ L 309, 8.11.2012, s. 38.
         
            (3)  https://ec.europa.eu/clima/sites/clima/files/ets/auctioning/docs/en_cap_en.pdf.
         
            (4)  https://ec.europa.eu/clima/sites/clima/files/ets/auctioning/docs/en_am_en.pdf.
         
            (5)  Ú. v. EÚ L 193, 30.7.2018, s. 1.
         
            (6)  Ú. v. EÚ L 269, 19.10.2017, s. 13.
         
            (*)  Ústavné požiadavky neboli oznámené.